Zsigárdi gyermekek a  Kárpát –medencei Anyanyelvi-táborban

A Rákóczi Szövetség III. Összmagyar Anyanyelvi Tábora augusztus 7-én vette kezdetét a sátoraljaújhelyi Rákóczi Hotel, Tábor és Rendezvényközpontban. Erdélyből, Vajdaságból, Kárpátaljáról, a Felvidékről, Spanyolországból, Németországból, Írországból, Ausztriából és az Amerikai Egyesült Államokból érkezett 500 magyar származású diák. Iskolánkat tíz tanuló képviselte a peredi iskolából pedig ketten vettek részt a táborban.

## Csáky Csongor, a Rákóczi Szövetség elnöke üdvözölte a határon túlról és a diaszpórából érkező gyerekeket, kísérőiket és az új sportcsarnokban nyitotta meg a tábort. A sportkomplexum a szövetség örökös és tiszteletbeli elnökének, Halzl Józsefnek a nevét viseli. Az új létesítményt március 27-én, II. Rákóczi Ferenc születésnapján adták át. A tábor csapatépítő játékokkal és ismerkedéssel vette kezdetét. Majd a gyerkőcök ajándékcsomagot vehettek át, melyben a Rákóczi Szövetség logójával ellátott trikó, kulacs, sporttáska, szalmakalap és kulcstartó volt.

A fiatalok csapatzászlókat készítettek és csapathimnuszokat költöttek, ezzel kovácsolva össze a csapattagokat. Továbbá lúd- és nádtollal, tussal, írógéppel írtunk a Magyar Nyelv Múzeumának munkatársaival. A kézműves foglalkozásokon nemezeltünk, szappant és gyertyát, barátságkarkötőt, kokárdát készítettünk, pirográfiával vagyis faégetéssel, tűzírással és méhészettel foglalkoztunk. A Karos-Honfoglalás Kori Látogatóközpont munkatársaival honfoglalás kori magyar viselettel és honfoglaló őseink harceszközeivel ismerkedtünk. Kipróbálhattuk a kardforgatást, íjászkodást.

A sportnapot zumba tánccal kezdtük. Majd megtanultuk, hogyan nyújtsunk elsősegélyt a rászorulóknak és az életet mentő defibrillátor használatát. Úsztunk, fociztunk, röplabdáztunk, akadályversenyekbe és ügyességi játékokba kapcsolódtunk be. A sportnapot táncházzal zártuk, ahol a Kárpát –medence zenei kincsét hallgatva erdélyi és felvidéki tánclépéseket sajátítottunk el.

A kultúrműsorokból sem szenvedtünk hiányt: Erdő Zoltán tárogató művész érdekes előadását hallgathattuk meg a 125 éves magyar hangszerről, a tárogatóról, betekintést nyertünk a kuruc korba és II. Rákóczi Ferenc életébe. Erdő Zoltán tárogató és Lisztes Jenő cimbalom művész Rákócziak nyomában című tárogató koncertjén elcsendesedve adtuk át magunkat a zenei élménynek. A Garagulya Gólyalábas Komédiás Kompánia előadásán pedig jóízűen kacagtunk. A tábori szentmisén és istentiszteleten a gyereksereg együtt énekelt és imádkozott. Esténként Kodály Zoltán Esti dalát énekeltük, ezzel kívánva egymásnak nyugodalmas, jó éjszakát.

A Ki mit tud? versenyen a műsorvezetők "Shakira és Jolly" szerepében léptek színpadra, a zsüri vagyis "Mátyás király, Ákos, Dallos Bogi, Dóra és Csizi majom" értékelte az emberpalánták produkcióit, melyek szórakoztatóak, leleményesek, találékonyak voltak.

Hálásak vagyunk, hogy részt vehettünk a Rákóczi-táborban. Köszönjük az élménydús programokat és örömteli pillanatokat! Köszönjük a szervezők és csoportvezetők szeretetteljes munkáját. Reméljük, jövőre ugyanitt találkozunk.

Žiaček Adrianna igazgató